En 23-årig kvinde og en 49-årig mand er ved byretten i Hjørring blevet varetægtsfængslet i fire uger, sigtet for "forsætlig brandstiftelse" efter §181 stk.1 . Det fortæller anklager hos Nordjyllands Politi Thomas Klingenberg. De afgav begge forklaring bag lukkede døre, og nægtede sig skyldige. Varetægtsfængslingen blev kæret til landsretten. Manden og kvinden blev anholdt mandag aften, kort tid efter en brand på Strandvej i Strandby. Vidner havde set en kvinde og en mand løbe fra stedet, kort efter der opstod brand på adressen. Der blev ringet 112 om branden klokken 19.28, og da politiet var fremme på adressen klokken 19.33, var der allerede to meter høje flammer og røg i 20 meters højde, fortæller Thomas Klingenberg. Der var antændt to knallerter og en plæneklipper, og ilden havde bredt sig til en lagerbygning af træ, der delvist udbrændte, inden brandfolkene fik slukket branden. Brandfolkene fra Nordjyllands Beredskab fik til gengæld afværget, at ilden bredte sig til beboelseshuset, der lå ganske tæt ved brandstedet.

Referat:
Begge personer er ved byretten i Hjørring blevet varetægtsfængslet, sigtet for forsætlig brandstiftelse.